Järjestämisvastuulliselta kunnalta tai yhteistoiminta-alueelta edellytetään siirtyvien TE-palveluiden riittävän suurta resursointia, jotta palveluiden saatavuus ja yhdenvertaisuus kyetään turvaamaan.
Kuntalain mukaan tehtävien hoidosta järjestämisvastuussa oleva kunta tai kuntayhtymä vastaa järjestettävien palvelujen ja muiden toimenpiteiden yhdenvertaisesta saatavuudesta, tarpeen, määrän ja laadun määrittelemisestä, tuottamistavasta, tuottamisen valvonnasta sekä viranomaiselle kuuluvan toimivallan käyttämisestä.
Järjestämisvastuulliselle taholle asetettavilla kriteereillä on nimenomaan tarkoitus varmistua siitä, että yhdenvertaisten palvelujen saatavuus voidaan varmistaa. Järjestämisvastuun siirron yhteydessä tapahtuu merkittävä rahoitusjärjestelmän muutos sekä henkilöstöresurssien siirto, mitkä viime sijassa varmistavat, että yhdenvertaiset palvelut voidaan turvata.
Kaksikieliset kunnat tai yhteistoiminta-alueet velvoitetaan tiettyjen kriteerien täyttyessä sopimaan keskinäisestä yhteistyöstä ja työnjaosta ruotsin kielellä annettavien TE-palvelujen järjestämisestä. Näin turvataan työnhakijan kannalta olennaisten palveluiden saatavuus ruotsin kielellä.